**OBAVIJEST O PROVOĐENJU KATASTARSKE IZMJERE NA PODRUČJU KATASTARSKE OPĆINE HUM NA SUTLI**

**POZIV NA JAVNU TRIBINU**

Poštovani nositelji prava na nekretninama,

Na području općine Hum na Sutli pokrenut je postupak katastarske izmjere u svrhu izrade katastra nekretnina. Izmjera se provodi za katastarsku općinu Hum na Sutli u koju spadaju naselja: Hum na Sutli, Vrbišnica, Lastine i Orešje Humsko. Naručitelj katastarske izmjere je Državna geodetska uprava a izvršitelji izmjere su tvrtke Geodetika d.o.o. iz Zagreba, Vodoprivredno-projektni biro d.d. iz Zagreba, Terrametrika d.o.o. iz Zagreba i Geosistem d.o.o. iz Virovitice.

Za uspješno izvođenje ovih veoma zahtjevnih i komplesnih radova katastarske izmjere potrebna je dobra suradnja i aktivno sudjelovanje vlasnika i ostalih nositelja prava na zemljištu/nekretnini sa područja provođenja izmjere.

U postupku provođenja katastarske izmjere vlasnici i ostali nositelji prava na zemljištu imaju određene zakonom propisane obveze koje trebaju obaviti u cilju uspješnog provođenja iste, i to:

* obilježiti međe (po potrebi očistiti međe od šikare ako je obrasla i osloboditi od drugih eventualnih smetnji), po mogućnosti zajedno s vlasnikom susjedne parcele, kako bi se pokazivanje međa geodetskim stručnjacima koji provode izmjeru odvijalo što efikasnije
* doći na zemljište/nekretninu u određeno vrijeme prema terminu koji će biti dostavljen u pisanom pozivu i pokazati međe.
* geodetskim stručnjacima koji provode izmjeru dopustiti pristup na zemljište i omogućiti obilježavanje međa međnim oznakama i nakon toga, izmjeru međa i objekata na zemljištu.
* geodetskim stručnjacima dati podatke o vlasnicima i ostalim nositeljima prava na zemljištu koji se unose u terenski zapisnik o obilježavanju međa. Zapisnik potpisuju izvoditelji izmjere i svi nositelji prava na nekretnini koji su se odazvali pozivu i sudjelovali u obilježavanju međa, te time iskazuju suglasnost da se tako obilježene međe koriste za potrebe izrade elaborata katastarske izmjere.

Za zemljišta na koje se nitko nije odazvao na obilježavanje međa zapisnik potpisuje izvoditelj izmjere i u njega upisuje podatke o nositeljima prava (osobama) koje se nisu odazvale na obilježavanje. U tom slučaju kao granice zemljišta preuzeti će se obilježene granice susjednih zemljišta, odnosno ako ni to nije moguće preuzeti će se podaci o međama iz postojećeg katastarskog operata.

Mogući sporovi oko međa ili vlasničkih prava, neće se rješavati u ovom postupku već u izdvojenim postupcima o trošku vlasnika nekretnina.

Početak terenskih radova na izmjeri međa i objekata na zemljištu planiran je za 1. ožujka 2023. i provoditi će se postepeno. Svi nositelji prava na zemljištu biti će na vrijeme pismeno obaviješteni o terminu u kojem trebaju doći na zemljište radi pokazivanja međa geodetskim stručnjacima i davanja podataka za terenski zapisnik o obilježavanju međa.

Nakon izvršene terenske izmjere i obrade prikupljenih podataka provesti će se postupak predočenja elaborata katastarske izmjere. Svi nositelji prava na zemljištu biti će pozvani pisanim putem na predočenje te će se nakon uvida u elaborat izmjere izjasniti o predočenim podacima.

Radi detaljnijeg informiranja o postupcima provođenja katastarske izmjere organizirana je **javna tribina za građane koja će se održati u četvrtak 23. veljače u 17:30 sati u prostorijama Općine Hum na Sutli, Hum na Sutli 175**.

Molimo građane da se odazovu u što većem broju kako bi se što detaljnije upoznali sa postupcima provođenja izmjere te svojim pravima i obavezama u sklopu iste.

**Ovo je jedinstvena prilika da se uredi i uskladi stanje nad nekretninama u katastru i zemljišnim knjigama i to potpuno besplatno**.

Detaljnije informacije o provođenju izmjere mogu se naći na web stranicama općine Hum na Sutli na kojoj je i pregledna karta područja obuhvaćenih izmjerom.